Bilister på strækningen mellem Aarhus H og Skejby skal ikke længere kun have tålmodighed, fordi flere lysreguleringer justeres. På samme strækning begynder nu også Aarhushistoriens største asfaltarbejde, der strækker sig over de kommende fem uger.

Trafikanter på Randersvej, Nørrebrogade og Nørreport skal derfor være særligt opmærksomme fra nu af og fem uger frem, når strækningen fra Nehrus Allé i Skejby til Kystvejen i Aarhus C får ny asfalt.

Det er en af byens vigtigste indfaldsveje, der skal have ny asfalt, og det er derfor et stort og kompliceret stykke arbejde.

- I Aarhus har vi aldrig før lagt så meget asfalt på en eksisterende vej i ét sammenhængende arbejde, og det kommer uden tvivl til at udfordre århusianernes tålmodighed i perioder. Vi håber på forståelse og minder om, at slutresultatet bliver en flottere vej med langt bedre køreforhold, siger Thomas Skov, ingeniør i Teknik og Miljø, Aarhus Kommune.

Det er slidlaget, som er den øverste del af asfalten, der skal udskiftes de kommende fem uger, og asfalten lægges nu, så det ikke forstyrrer den kommende letbane, der efter planen kører fra 23. september.